**ODLUKA O USPOSTAVI MEĐUBISKUPIJSKIH SUDOVA U ZAGREBU.**

**CRTICE IZ POVIJESTI PRIGODOM OBILJEŽAVANJA 25. OBLJETNICE USPOSTAVE[[1]](#footnote-1)**

**1. Osnivanje i odobrenje odluke o osnivanju**

Iz pravno-pastoralnih potreba Josip kardinal Bozanić, zagrebački nadbiskup i metropolit, nedugo nakon što je 1997. godine preuzeo zagrebačku biskupsku stolicu, pokrenuo je postupak za osnivanje[[2]](#footnote-2) Međubiskupijskog suda prvoga stupnja u Zagrebu i Međubiskupijskog prizivnog suda u Zagrebu (dalje: Međubiskupijski sudovi) za potrebe tadašnje Hrvatsko-slavonske crkvene pokrajine.[[3]](#footnote-3)

Biskupi crkvene pokrajine, nakon postignutog sporazuma i nakon što su 18. veljače 1999. godine dobili »*nihil obstat*« Vrhovnog suda Apostolske signature[[4]](#footnote-4), »*ad experimentum et ad quinquennium*«, donijeli su 25. rujna 1999. godine *Odluku* o osnivanju Međubiskupijskih sudova.[[5]](#footnote-5) *Odlukom* su osnovana dva suda: 1. *Međubiskupijski sud prvoga stupnja u Zagrebu* za Zagrebačku nadbiskupiju te za biskupije Đakovačku i Srijemsku, Varaždinsku, Požešku i Križevačku[[6]](#footnote-6); 2. *Međubiskupijski prizivni sud u Zagrebu* za parnice što ih je presudio Međubiskupijski sud prvoga stupnja, pri čemu ostaje na snazi ovlast priziva u drugom stupnju na sud Rimske rote.[[7]](#footnote-7)

U *Odluci* osnivanja naznačeno je da će osnovani sudovi istraživati i rješavati *sve sudske parnice* koje nisu pravom izričito izuzete[[8]](#footnote-8), to jest parnice o ništavosti ženidbe, bilo redovitim postupkom bilo postupkom na temelju isprave, parnice rastave ženidbenih drugova i druge parnične sporove, pa i kaznene parnice.[[9]](#footnote-9)

*Odlukom* osnivanja za voditelja (*moderatora*) obaju sudova jednom zauvijek (*semel pro semper*) određen je zagrebački nadbiskup kojem pripada »sva vlast koju dijecezanski biskup ima za svoj sud« (kann. 1423, § 1 i 1439, § 3).

Službenike sudova: sudske vikare, pridodane sudske vikare, suce, branitelje veze, promicatelje pravde i njihove zamjenike, postavljaju biskupi biskupijâ koje sačinjavaju te sudove apsolutnom većinom glasova. Službenike sudova moderator imenuje na pet godina, a po isteku tog razdoblja mogu se imenovati na novo petogodište. U svakoj sufraganskoj biskupiji dijecezanski biskup može odrediti preslušatelja (*auditor*) i bilježnika (*notarius*) (usp. kann. 1428, § 2 i 1437, § 1), kojima će glavna zadaća biti izvršiti, svaki na svome području, naloge što im povjere Međubiskupijski sudovi u Zagrebu ili drugi crkveni sudovi – posebno da bi se obavilo istraživanje parnice ili priopćivanje spisa (usp. kan. 1418).

*Odlukom* o osnivanju u čl. 6 utvrđeno je razmjerno financiranje troškova Međubiskupijskih sudova u Zagrebu, a što je kasnijim odlukama dijecezanskih biskupa pobliže određeno.[[10]](#footnote-10)

*Odluka* o osnivanju, što su je 25. rujna 1999. godine potpisali svi dijecezanski biskupi Hrvatsko-slavonske crkvene pokrajine, stupila je na snagu odmah po odobrenju Svete Stolice. Vrhovni sud Apostolske signature, na temelju čl. 124 Apostolske konstitucije *Pastor bonus*[[11]](#footnote-11) i kan. 1445, § 3, br. 3, te nakon što je saslušao promicatelja pravde, dao je zatraženo dopuštenje »*ad experimentum et ad quinquennium*« stoga je *Odluka* o osnivanju stupila na snagu i predana je na izvršenje. Dopuštenje je 30. prosinca 1999. godine potpisao prefekt Vrhovnog suda Apostolske signature Marius Franciscus Pompedda.[[12]](#footnote-12)

**2. Početak rada i daljnja pravna strukturiranja**

Početak rada Međubiskupijskih sudova obilježen je prvom zajedničkom sjednicom[[13]](#footnote-13) održanom 24. siječnja 2000. godine u Zagrebu kojom je predsjedao moderator Sudova, Josip kardinal Bozanić, nadbiskup i metropolit zagrebački (dalje: Moderator Sudova), a prisustvovali su dijecezanski i pomoćni biskupi Hrvatsko-slavonske crkvene pokrajine te službenici novoosnovanih Međubiskupijskih sudova. Na zajedničkoj sjednici pročitana je *Odluka* o uspostavi te su razmotrena otvorena pitanja za daljnji rad.

Osnivanjem Međubiskupijskih sudova u Zagrebu prestalo je s radom dotadašnje Biskupijsko crkveno sudište prvoga stupnja u Đakovu, a Nadbiskupski ženidbeni sud u Zagrebu nastavio je svoje djelovanje u kontinuitetu po Međubiskupijskim sudovima u Zagrebu. Prvo pitanje koje se nametnulo nakon osnutka bilo je što činiti s parnicama koje su na dan stupanja na snagu *Odluke* o osnivanju bile u tijeku na dijecezanskim sudovima. Odgovor na to pitanje ne nalazimo u Zakoniku iz 1983. godine, nego u Vrhovnom sudu Apostolske signature koji je 28. prosinca 1970. godine izdao Okružnicu »*Inter cetera*«[[14]](#footnote-14) o crkvenim sudovima. U Okružnici se donose *Normae* o osnivanju međubiskupijskih, pokrajinskih i međupokrajinskih sudova koje u čl. 21 određuju: »Odluku kojom se uspostavljaju međubiskupijski ili pokrajinski ili međupokrajinski sudovi, bilo prvoga bilo drugoga stupnja, koju je odobrila Sveta Stolica, neka predsjednik biskupske konferencije čim prije preda na izvršenje, na dan koji sam odredi«. O parnicama u tijeku čl. 22 istih *Normae* propisao je sljedeće: »Što se tiče parnica na dan izvršenja odluke koje se vode na redovitim biskupijskim sudovima odnosnog područnog okruga (*respectivae circumscriptionis territorialis*), neka se obdržava sljedeće: 1. Parnice koje se vode na prvom stupnju neka se prenesu na novi Sud prvoga stupnja ako još nisu usklađene dvojbe prema odredbama općega prava; a mogu se na isti prenijeti parnice koje se odnose na ništavost ženidbe i koje su u istražnoj fazi (*in phasi instructoria*)[[15]](#footnote-15), ako se ima pristanak obaju supruga i branitelja veze. Ali ako je već izdana spomenuta odluka o zaključenju dokaznog postupka, konačnu presudu treba izreći sud koji je i pokrenuo parnicu. U oba slučaja priziv se podnosi novom prizivnom sudu, uz poštovanje ovlasti o kojoj je riječ u kan. 1599, § 1, br. 1.[[16]](#footnote-16) 2. Neka isto vrijedi, primjenjujući ono što treba primijeniti, za parnice koje se vode na prizivnom stupnju«.

Za sjedište Međubiskupijskih sudova određeno je sjedište Zagrebačke nadbiskupije, Nadbiskupski duhovni stol, Kaptol 31, Zagreb. Kako bi se sudovi fizički i moralno približili vjernicima u potrebi, za parnice s područja Đakovačke, Srijemske i Požeške biskupije do 2014. godine djelovala je i Podružnica suda u Đakovu, tj. do osnivanja Međubiskupijskog suda prvoga stupnja u Đakovu. Nakon što su 5. studenoga 2013. godine dobili »*nihil obstat*« Vrhovnog suda Apostolske signature, biskupi Đakovačko-osječke crkvene pokrajine10. prosinca 2013. godine potpisali su *Odluku* o osnivanju Međubiskupijskog suda prvoga stupnja u Đakovu koja je stupila na snagu 1. ožujka 2014. godine, a potvrdila ju je Apostolska signatura31. siječnja 2014. godine.[[17]](#footnote-17) Od uspostave Međubiskupijskog suda prvoga stupnja u Zagrebu djeluje podružnica u Varaždinu[[18]](#footnote-18), a nakon što je 2009. godine ponovno uspostavljena Sisačka biskupija ostvarile su se pretpostavke i za osnivanje podružnice u Sisku.[[19]](#footnote-19) Po ispunjenju personalnih pretpostavki, očekuje se uspostava i podružnice u Bjelovaru.

Zbog pravno-pastoralnih potreba na području Zagrebačke crkvene pokrajine, Moderator Sudova uspostavio je pri Međubiskupijskom sudu prvoga stupnja u Zagrebu dva ureda: 1. *Ured za davanje savjeta*[[20]](#footnote-20) i 2. *Ured za upravna postupanja vezana uz klerički stalež*.[[21]](#footnote-21)

1. *Ured za davanje savjeta*. U skladu s kanonskim odredbama (usp. kan. 1490; DC, čl. 113, § 1), zbog potreba obiteljskog pastorala, *Odlukom* od 11. svibnja 2015. godine uspostavljen je *Ured za davanje savjeta* o mogućnosti i načinu postupanja za pokretanje parnice o ništavosti ženidbe i drugih ženidbenih postupaka pri Međubiskupijskom sudu prvoga stupnja u Zagrebu. U dekretu uspostave određeno je da službu davanja savjeta obnašaju stalni odvjetnici[[22]](#footnote-22), a samo u iznimnim slučajevima, kad to potreba zahtijeva, i službenici suda, koji u tom slučaju ne mogu sudjelovati u parnici niti kao suci niti kao branitelji veze (usp. DC, čl. 113, § 2). Služba voditelja Ureda povjerena je kancelaru Suda. Uspostavom Ureda željela se još više očitovati blizina »vjernicima koji traže utvrđivanje istine o postojanju ili nepostojanju vêza njihove neuspjele ženidbe«.[[23]](#footnote-23) Uspostava Ureda četiri mjeseca prije proglašenja reforme kanonskog postupka bila je zapravo potvrda razumijevanja problematike obiteljskog pastorala. Pružanje *obavijesne*, *savjetničke* i *posredničke* službe koju će primiti stranke u *predprocesnoj* ili *pastoralnoj istrazi* te pripremi parnice proglašenja ništavosti ženidbe postalo je posebno aktualno reformom kanonskog postupka koju je proglasio papa Franjo u rujnu 2015. godine.[[24]](#footnote-24)

2. *Ured za upravna postupanja vezana uz klerički stalež.* Očinska briga prema klericima koji se više ne mogu nositi s obvezama kleričkog staleža potaknula je Moderatora Sudova da, nakon što je 29. prosinca 2017. godine na sjednici biskupâ Zagrebačke crkvene pokrajine dobio pristanak, s danom 2. siječnja 2018. godine donese Odluku o uspostavi Ureda za upravna postupanja. Pomoć u Uredu biskupi Zagrebačke crkvene pokrajine mogu zatražiti u slučaju: pokretanja postupka za podjeljivanje oprosta od obveze celibata i svih drugih obveza kleričkog staleža (usp. ZKP, kan. 290, 3º; kan. 291 [ZKIC, kan. 394, 3º; kan. 396]); pokretanja prethodne istrage po primitku barem vjerojatne obavijesti o kažnjivom djelu klerika (usp. kan. 1717, § 1 [kan. 1468, § 1]); pokretanja upravnog kaznenog postupka protiv klerika (usp. kan. 1720 [kan. 1486]); pokretanja upravnog kaznenog postupka protiv klerika i potrebe primjene, u pojedinim slučajevima, tri posebne ovlasti Kongregacije za kler, od 30. siječnja 2009. godine; kad je potrebno pružiti pravni savjet ili mišljenje bilo zainteresiranom kleriku bilo biskupijskoj kuriji; zatim u slučaju pružanja pomoći radi istraživanja što ga provodi drugi dijecezanski biskup (kao odgovor na molbeno pismo) te traženja pravična rješenja za klerika koji smatra da je odlukom oštećen (služba za pomirenje u smislu kan. 1733, § 2 [kan. 998]).[[25]](#footnote-25) Uspostavom Ureda za upravna postupanja ne oduzima se ništa od onoga što je određeno *Sporazumom* o uspostavi Međubiskupijskih sudova u Zagrebu te Međubiskupijski sudovi i dalje ostaju nadležni u svim kaznenim parnicama. Za službe istražitelja, delegata, prisjednika, bilježnika i druge određeni su svećenici koje imenuje moderator.[[26]](#footnote-26) Radom Ureda koordinira voditelj.[[27]](#footnote-27)

1. Preuzeto: Josip ŠALKOVIĆ – Elizabeta MIKULIĆ, Osnivanje međubiskupijskih sudova, u: RAZNI AUTORI, *Da život imaju*. Zbornik u povodu 70. rođendana kardinala Josipa Bozanića, metropolita i nadbiskupa zagrebačkoga i velikoga kancelara Katoličkoga bogoslovnog fakulteta Sveučilišta u Zagrebu, Mario Cifrak – Ružica Razum – Nenad Malović – Anto Barišić (ur.), Zagreb, 2019., 179-207. [↑](#footnote-ref-1)
2. O osnutku i počecima rada vidi: Nikola ŠKALABRIN, Međubiskupijski sudovi zagrebačke metropolije, u: *Vjesnik Đakovačke i Srijemske biskupije*, 128 (2000.) 4, 282-283. [↑](#footnote-ref-2)
3. Hrvatsko-slavonska crkvena pokrajina u trenutku pokretanja postupka uspostave sastojala se od Zagrebačke nadbiskupije te biskupija Đakovačke i Srijemske, Varaždinske, Požeške i Križevačke eparhije. Papa Benedikt XVI. 2008. godine na području Hrvatsko-slavonske crkvene pokrajine uspostavio je novu crkvenu pokrajinu Đakovačko-osječku te je promijenio naziv crkvene pokrajine Hrvatsko-slavonske u Zagrebačku crkvenu pokrajinu, s metropolitanskim sjedištem u Zagrebu te sufraganskim biskupijama Križevačkom i Varaždinskom. Vidi: http://www.srijembiskupija.rs/hr/proglasenje-djakovacko-osjecke-metropolije-i-srijemske-biskupije (23. VII. 2018.). Od 2010. godine sufraganskim biskupijama postale su biskupije Sisačka i Bjelovarsko-križevačka. [↑](#footnote-ref-3)
4. Usp. Dekret *Nihil obstat* za uspostavu Međubiskupijskih sudova u Zagrebu, u: *Arhiv Međubiskupijskog suda prvoga stupnja u Zagrebu*, 2/1999. [↑](#footnote-ref-4)
5. Usp. *Odluka* o uspostavi Međubiskupijskih sudova I. i II. stupnja u Zagrebu, u: *Arhiv Međubiskupijskog suda prvoga stupnja u Zagrebu*, 4/1999. (dalje: Odluka o osnivanju). [↑](#footnote-ref-5)
6. *Međubiskupijski sud prvoga stupnja u Zagrebu* danas je mjerodavan za Zagrebačku nadbiskupiju te biskupije: Bjelovarsko-križevačku, Sisačku, Varaždinsku i Križevačku eparhiju (indirektno i za Vojni ordinarijat u Republici Hrvatskoj). [↑](#footnote-ref-6)
7. *Međubiskupijski prizivni sud u Zagrebu* danas je mjerodavan za Zagrebačku nadbiskupiju i Đakovačko-osječku nadbiskupiju te biskupije: Bjelovarsko-križevačku, Požešku, Sisačku, Srijemsku, Varaždinsku i Križevačku eparhiju (indirektno i za Vojni ordinarijat u Republici Hrvatskoj). Po odobrenju Apostolske signature, *Međubiskupijski prizivni sud* u drugom stupnju rješava i parnice s područja Riječke nadbiskupije te biskupija Porečke i Pulske, Krčke i Gospićko-senjske. Usp. SUPREMUM SIGNATURAE APOSTOLICAE TRIBUNAL, Prot. N. 4565/2001, od 21. prosinca 2001. godine, u: *Arhiv Međubiskupijskog prizivnog suda u Zagrebu*, 9/2002. [↑](#footnote-ref-7)
8. O parnicama pridržanima rimskom prvosvećeniku ili Rimskoj roti usp. Nikola ŠKALABRIN, *Postupci*, Đakovo, 2000., 43-45. [↑](#footnote-ref-8)
9. Zakonik kanonskoga prava također govori o upravnim postupcima koji i dalje ostaju u mjerodavnosti dijecezanskih biskupa: *postupak za oprost od tvrde a neizvršene ženidbe* (usp. kann. 1697-1706) i *postupak u pretpostavljenoj smrti ženidbenog druga* (usp. kan. 1707, §§ 1-3). [↑](#footnote-ref-9)
10. Dana 7. veljače 2008. godine na XXXIV. sjednici biskupa Hrvatsko-slavonske crkvene pokrajine, održanoj u Zagrebu, za razmjerno financiranje Sudova za jednu riješenu parnicu utvrđen je iznos od 9.516,36 kuna, a na XXV. sjednici biskupa Zagrebačke crkvene pokrajine, održanoj u Bjelovaru 19. veljače 2015. godine, određen je novi iznos od 12.000,00 kuna. Sudski vikari Međubiskupijskih sudova u Zagrebu dužni su do 15. siječnja tekuće godine dostaviti ekonomu Zagrebačke nadbiskupije godišnji izvještaj o broju riješenih parnica iz pojedinih (nad)biskupija u protekloj godini te izvještaj o predviđanju za tekuću godinu. Ekonom Zagrebačke nadbiskupije dužan je do 30. siječnja tekuće godine ekonomatima pojedinih (nad)biskupija dostaviti završni račun i račun akontacije kako bi se izvršilo razmjerno financiranje troškova. Takav način razmjernog financiranja sudova pokazao se pravednim i provedivim. [↑](#footnote-ref-10)
11. »Njegova je zadaća također: (...) 4° davati odobrenje suda kad se radi o prizivu pridržanom Svetoj Stolici, kao i promicati i odobravati osnutak međubiskupijskih sudova«. IOANNES PAULUS PP. II, Constitutio apostolica de Romana Curia *Pastor bonus* (28. VI. 1988.), čl. 124, u: AAS, 80 (1988.), 841-912; hrvatski prijevod u: ZKP-1983., 873-967. [↑](#footnote-ref-11)
12. Usp. SUPREMUM SIGNATURAE APOSTOLICAE TRIBUNAL, Prot. N. 4572/99 SAT (Pro Foro I.ae instantiae) i Prot. N. 4572/1/99 SAT (pro Foro II.ae instantiae), od 30. prosinca 1999.: »decrevit Petitam probationem concedi *›ad experimentum et ad quinquennium‹* adeo ut praefatum decretum vim habeat et exsecutioni mandetur«, u: *Arhiv Međubiskupijskog suda prvoga stupnja u Zagrebu*, 2/1999. [↑](#footnote-ref-12)
13. Usp. Poziv na prvu zajedničku sjednicu Međubiskupijskih sudova, u: *Arhiv Međubiskupijskog suda prvoga stupnja u Zagrebu*, 8/2000. [↑](#footnote-ref-13)
14. SUPREMUM SIGNATURAE APOSTOLICAE TRIBUNAL, Litterae Circulares ad Praesides Conferentiarum Episcopalium de Tribunalium Ecclesiasticorum statu et activitate *Inter cetera* (28. XII. 1970.), u: AAS, 63 (1970.), 480-486. [↑](#footnote-ref-14)
15. Istražna faza završava zaključenjem dokaznog postupka što određuje kan. 1599, § 2, a o tim pojmovima usp. Nikola ŠKALABRIN, *Postupci*, 118 i 193. [↑](#footnote-ref-15)
16. Kan. 1599, § 1, br. 1 odnosi se na Zakonik iz 1917. godine: »Sveta Rota sudi: 1.° U drugoj molbi parnice, koje su u prvom stupnju presuđene pred kojimgod Ordinarijskim sudištima, te su putem zakonitog priziva iznešene pred Svetu Stolicu«. [↑](#footnote-ref-16)
17. Usp. Potvrdni dekret o osnivanju Međubiskupijskog suda prvog stupnja u Đakovu i Dekret biskupa o osnivanju, u: *Arhiv Međubiskupijskog suda prvoga stupnja u Zagrebu*, 27/2014. Budući da je osnovan Međubiskupijski sud prvoga stupnja u Đakovu, sudski vikar Međubiskupijskog suda prvoga stupnja u Zagrebu, dr. sc. Josip Šalković, i sudski vikar novouspostavljenog Međubiskupijskog suda prvoga stupnja u Đakovu, dr. sc. Nikola Škalabrin, potpisali su 13. ožujka 2014. godine *Zapisnik o primopredaji parnica* sa Suda u Zagrebu na Sud u Đakovu. Usp. Zapisnik o primopredaji parnica s Međubiskupijskog suda prvoga stupnja u Zagrebu na Međubiskupijski sud prvoga stupnja u Đakovu (13. III. 2014.), u: *Arhiv Međubiskupijskog suda prvoga stupnja u Zagrebu*, 59/2014. [↑](#footnote-ref-17)
18. Voditelj podružnice od 2000. do 2015. godine bio je mr. sc. Antun Perčić. Dekretom od 20. studenoga 2015. godine voditeljem podružnice u Varaždinu, istražnog odsjeka za prikupljanje dokaza i priopćavanje spisa, imenovan je mr. sc. Ivan Rak. Usp. Dekret (20. XI. 2015.), broj: 721/2015-MS, u: *Arhiv Međubiskupijskog suda prvoga stupnja u Zagrebu*, 158/2015. [↑](#footnote-ref-18)
19. Dekretom od 20. studenoga 2015. godine voditeljem podružnice u Sisku, istražnog odsjeka za prikupljanje dokaza i priopćavanje spisa, imenovan je mr. sc. Janko Lulić. Usp. Dekret (20. XI. 2015.), broj: 722/2015-MS, u: *Arhiv Međubiskupijskog suda prvoga stupnja u Zagrebu*, 159/2015. [↑](#footnote-ref-19)
20. Usp. Odluka o uspostavi Ureda za davanje savjeta (11. V. 2015.), broj: 530/2015-MS, u: *Arhiv Međubiskupijskog suda prvoga stupnja u Zagrebu*, 116/2015. [↑](#footnote-ref-20)
21. Usp. Odluka o uspostavi Ureda za upravna postupanja vezana uz klerički stalež (2. I. 2018.), broj: 14/2018-MS, u: *Arhiv Međubiskupijskog suda prvoga stupnja u Zagrebu*, 29/2018. (dalje: Odluka o uspostavi Ureda za upravna postupanja). [↑](#footnote-ref-21)
22. Usp. Odluka o imenovanju dr. sc. Ivice Ivankovića Radaka i dr. sc. Klare Ćavar stalnim odvjetnicima pri Međubiskupijskim sudovima u Zagrebu (11. V. 2015.), broj: 529/2015-MS, u: *Arhiv Međubiskupijskog suda prvoga stupnja u Zagrebu*, 117/2015. [↑](#footnote-ref-22)
23. Josip BOZANIĆ, Predgovor, u: Lucija BOLJAT – Josip ŠALKOVIĆ, *Priručnik za provedbu pastoralne istrage i pripremu parnice proglašenja ništavosti ženidbe*, Zagreb, 2016., 7. [↑](#footnote-ref-23)
24. Papa Franjo u čl. 3 *Načina postupanja u parnicama za proglašenje ništavosti ženidbe* naglašava da se pastoralna istraga može povjeriti »osobama prikladnim po mišljenju mjesnog ordinarija, koje za to posjeduju odgovarajuće kompetencije a koje ne moraju biti isključivo kanonsko-pravne« te da »jedna ili više biskupija zajedno, prema sadašnjem ustrojstvu, mogu ustanoviti stalno tijelo koje će vršiti ovu službu«, MIDI, čl. 3. [↑](#footnote-ref-24)
25. Usp. Odluka o uspostavi Ureda za upravna postupanja, br. I. [↑](#footnote-ref-25)
26. Usp. Odluka o imenovanju službenika pravde za rad u Uredu za upravna postupanja vezana uz klerički stalež (5. II. 2018.), broj: 80/2018-MS, u: *Arhiv Međubiskupijskog suda prvoga stupnja u Zagrebu*, 30/2018. Odlukom od 5. veljače 2018. godine, Moderator Sudova imenovao je na pet godina prve službenike za rad u Uredu – a) *voditelja Ureda i suca istražitelja*: preč. Ivan Rak; b) *suce istražitelje*: vlč. Alen Lulić; vlč. Josip Horvat (ml.); c) *delegate u upravnom kaznenom postupku*: preč. Marko Kovač; preč. Josip Šalković; d) *prisjednike*: preč. Taras Barščevski; preč. Mislav Kutleša; preč. Janko Lulić; preč. Damir Vrabec; e) *bilježnika*: vlč. Jakov Rađa. Ukoliko se u pojedinom predmetu ukaže potreba, kako bi Ured mogao ostvariti postavljene svrhe, za druge službe i zadaće postavljaju se već imenovani odvjetnici, tumači i vještaci pri Međubiskupijskim sudovima u Zagrebu, a na prijedlog suca moderator može imenovati i druge stručnjake i vanjske suradnike. Usp. Odluka o uspostavi Ureda za upravna postupanja, br. II. [↑](#footnote-ref-26)
27. Usp. Odluka o uspostavi Ureda za upravna postupanja, br. III. [↑](#footnote-ref-27)